Komission kertomus Euroopan parlamentille ja neuvostolle Euroopan parlamentin ja neuvoston asetuksen (EY) N:o 450/2003 täytäntöönpanosta /* KOM/2004/0833 lopull. */





Bryssel 27.12.2004 KOM(2004)833 lopullinen KOMISSION KERTOMUS EUROOPAN PARLAMENTILLE JA NEUVOSTOLLE Euroopan parlamentin ja neuvoston asetuksen (EY)N:o 450/2003 täytäntöönpanosta 1. Johdanto Euroalueella työvoimakustannuksia pidetään yhtenä tärkeimmistä inflaation mahdollisista lähteistä. Tämän vuoksi komissio pitää ajantasaista työvoimakustannusindeksiä äärimmäisen tärkeänä Euroopan keskuspankille, jotta se voi seurata inflaatiota, ja työmarkkinaosapuolille, jotta ne voivat neuvotella palkkasopimuksista. Työvoimakustannusindeksistä 27. helmikuuta 2003 annetussa Euroopan parlamentin ja neuvoston asetuksessa (EY) N:o 450/2003 (EUVL L 69, 13.3.2003, s. 1) vahvistetaan yhteiset puitteet vertailukelpoisten työvoimakustannusindeksien tuottamiselle, niitä koskevien tietojen toimittamiselle ja indeksien arvioimiselle yhteisössä. Asetuksen antamisen jälkeen jäsenvaltiot ovat ryhtyneet panemaan täytäntöön sen mukaisia vaatimuksia. Useimmat jäsenvaltiot ovat kehittäneet edelleen alustavia indeksin aikasarjoja (joita Eurostat on levittänyt jo useiden vuosien ajan) lopullisiksi indekseiksi, kun taas joissakin maissa on pohdittu muita mahdollisia vaihtoehtoja. Joissakin maissa työvoimakustannusindeksi laadittiin ensimmäistä kertaa. Asetuksen 13 artiklassa säädetään joka toinen vuosi annettavasta asetuksen täytäntöönpanoa koskevasta kertomuksesta. Artiklan viimeisen virkkeen mukaisesti ensimmäinen kertomus koskee ainoastaan toimia, joita jäsenvaltiot ovat toteuttaneet asetuksen täytäntöönpanon valmistelemiseksi. 2. Siirtymäkaudet Seuraavassa taulukossa esitetään jäsenvaltiot, joilla on siirtymäkausi kesäkuuhun 2005 asti työvoimakustannusindeksin aikasarjojen toimittamiseksi vuodesta 1996 tähän päivään asti. Siirtymäkausi koskee joko vain indeksin joitakin erityispiirteitä tai sen koko soveltamista. +++++ TABLE +++++ 3. Jäsenvaltioiden toteuttamat toimenpiteet lokakuuhun 2004 mennessä Seuraavat maat ovat toteuttaneet kaikki tarvittavat toimenpiteet asetuksen moitteetonta noudattamista varten: Liettua, Portugali, Slovakia, Tanska, Tšekki ja Unkari. Toinen maaryhmä on pannut asetuksen täysimittaisesti täytäntöön lukuun ottamatta siirtymäkauden piiriin kuuluvia asioita. Tähän ryhmään kuuluvat Alankomaat, Espanja, Itävalta ja Saksa. Muiden maiden tilanne on seuraavanlainen: Belgia Osittain kattava alustava indeksi on laadittu hyödyntäen nykyisiä tietolähteitä. Käytettävissä on aikasarjat vuosilta 1996–2002. Viro Työvoimakustannusindeksi on toteutettu osittain. Määritelmät, käsitteet ja aiheiden kattavuus ovat asetuksen mukaiset. Takautuvat tiedot vuosilta 1996–2002 puuttuvat samoin kuin työpäiväkorjatut ja kausitasoitetut aikasarjat. Kreikka Siirtymäkausi kesäkuuhun 2005 asti koko indeksin soveltamisen osalta. Alustava indeksi on rakenteilla. Neljännesvuosittaisesta työvoimakyselystä ja monivuotisesta työvoimakustannuskyselystä kerättyjen tietojen perusteella on laadittu alustava indeksi, jonka menetelmät ja luotettavuus ovat parhaillaan validoinnin kohteena. Ranska Siirtymäkausi kesäkuuhun 2005 asti koko indeksin soveltamisen osalta. Asetuksen käsitteitä osittain noudattava alustava indeksi on saatavilla vuodesta 1996 alkaen. Vuosina 2003 ja 2004 on tehty metodologisia tutkimuksia ja simulaatioita, joilla on testattu lopullisen indeksin laatimista. Irlanti Siirtymäkausi kesäkuuhun 2005 asti koko indeksin soveltamisen osalta. Osittain kattava alustava indeksi on laadittu hyödyntäen nykyisiä tietolähteitä. Käytettävissä on aikasarjat vuosilta 1996–2002. Italia Työvoimakustannusindeksi on pantu täytäntöön osittain. Indeksin nimittäjänä (joka on työtunnit) on tällä hetkellä työntekijöiden kokonaismäärä laskettuna täysipäiväisinä työntekijöinä. 70 päivän toimituskautta ei vielä noudateta, eikä työpäiväkorjattuja ja kausitasoitettuja aikasarjoja ole saatavilla. Kypros Alustava indeksi on rakenteilla. Vuosina 2002–2003 tehtiin pilottitutkimus neljännesvuosittaisten tietojen keräämiseksi suoraan yrityksiltä. Koska tulokset eivät olleet kaikilta osin tyydyttäviä, käynnissä on tutkimuksia, joissa tarkastellaan nykyisten tietolähteiden käyttöä. Latvia Työvoimakustannusindeksi on pantu täytäntöön osittain. Määritelmät, käsitteet ja kattavuus ovat asetuksen mukaiset. Ainoastaan takautuvat tiedot vuodelta 1996 puuttuvat. Luxemburg Siirtymäkausi kesäkuuhun 2005 asti koko indeksin soveltamisen osalta. Asetuksen käsitteitä osittain noudattava alustava indeksi on saatavilla vuodesta 1996 alkaen. Vuosina 2003 ja 2004 on tehty metodologisia tutkimuksia ja simulaatioita, joilla on testattu lopullisen indeksin laatimista. Malta Alustava indeksi on rakenteilla. Käynnissä on tutkimuksia, joissa tarkastellaan nykyisten tietolähteiden käyttöä. Puola Asetuksen käsitteitä osittain noudattava alustava indeksi on saatavilla vuodesta 1996 alkaen. Indeksin aikasarjoja ei ole vaaditun mukaisesti jaoteltu toimialojen eikä työpäivien mukaan, eikä kausitasoitettuja aikasarjoja ole saatavilla. Slovenia Työvoimakustannusindeksi on pantu täytäntöön osittain. Määritelmät, käsitteet ja kattavuus ovat asetuksen mukaiset. Työpäiväkorjattuja ja kausitasoitettuja aikasarjoja ei ole saatavilla. Suomi Siirtymäkausi kesäkuuhun 2005 asti koko indeksin soveltamisen osalta. Asetuksen käsitteitä osittain noudattava alustava indeksi on saatavilla vuodesta 1996 alkaen. Vuosina 2003 ja 2004 on tehty metodologisia tutkimuksia ja simulaatioita, joilla on testattu lopullisen indeksin laatimista. Ruotsi Siirtymäkausi kesäkuuhun 2005 asti koko indeksin soveltamisen osalta. Asetuksen käsitteitä osittain noudattava alustava indeksi on saatavilla vuodesta 1996 alkaen. Vuosina 2003 ja 2004 on tehty metodologisia tutkimuksia ja simulaatioita, joilla on testattu lopullisen indeksin laatimista. Yhdistynyt kuningaskunta Asetuksen käsitteitä osittain noudattava alustava indeksi on saatavilla vuodesta 1996 alkaen. Indeksin aikasarjoja ei ole vaaditun mukaisesti jaoteltu toimialojen eikä työpäivien mukaan, eikä kausitasoitettuja aikasarjoja ole saatavilla. Kaikilta jäsenvaltioilta on pyydetty yksityiskohtaisempaa raporttia täytäntöönpanotoimista. Saadut tiedot ovat tämän kertomuksen liitteenä. 4. Euroopan komission (Eurostatin) toteuttamat lisätoimet Asetuksen (EY) N:o 450/2003 voimaantulon jälkeen Eurostat on antanut jäsenvaltioille lisäohjeita perusmenetelmistä ja tietojen siirrosta. Komissio antoi heinäkuussa 2003 täytäntöönpanoasetuksen (EY) N:o 1216/2003 (EUVL L 169, 8.7.2003, s. 37), jossa annettiin yksityiskohtaisemmat säännöt indeksin toimittamismenettelystä, erityisistä mukautuksista (kausitasoitukset) sekä laaturaporttien sisällöstä. Eurostat on valmistellut tietokantaan ja tiedonsiirtoon liittyviä välineitä, jotta työvoimakustannusindeksiin liittyvät tiedot voitaisiin vastaanottaa, varmentaa, käsitellä, tallettaa ja levittää nopeasti. Prosessit saadaan valmiiksi ja täyteen toimintaan kevääseen 2005 mennessä, jolloin viimeiset siirtymäkaudet ovat päättyneet ja kaikki jäsenvaltiot toimittavat asetuksen mukaiset indeksien aikasarjat. Siihen asti Eurostat vastaanottaa ja levittää edelleen asetukseen perustuvia tai alustavia indeksin aikasarjoja kunkin jäsenvaltion täytäntöönpanotilanteesta riippuen. 5. Päätelmät Kymmenen jäsenvaltiota noudattaa asetusta täysimittaisesti; näistä neljällä on edelleen sovittuja siirtymäjärjestelyitä täytäntöönpanon joistakin osista. Viisitoista jäsenvaltiota on edelleen asetuksen täytäntöönpanon valmisteluvaiheessa. Näistä kuudella on sovittuja siirtymäjärjestelyitä asetuksen täysimittaista täytäntöönpanoa varten. Asetuksen täytäntöönpanosta puuttuvat seikat koskevat pääasiassa tietojen täydellistä jaottelua toimialan mukaan, takautuvia tietoja sekä aikasarjojen mukautuksia (kausitasoitukset). Indeksin tuottaminen ajoissa 70 päivän kuluessa edellyttää mukautuksia myös tuotantoprosessiin. Joissakin maissa etsitään ja testataan edelleen parhaiten sopivia tietolähteitä. LIITE Tarkempia tietoja kansallisista täytäntöönpanotoimista Belgia Tällä hetkellä saatavilla olevat tiedot vuoden 1996 ensimmäisestä neljänneksestä vuoden 2002 viimeiseen neljännekseen eivät vielä täysin perustu yhdenmukaistettuun menetelmään. Suurimpana ongelmana on arvioida perusvaihtujan nimittäjä eli tehdyt työtunnit. Hallinnollisista tietueista saatavat tiedot on ilmoitettu kokoaikaisiksi työpaikoiksi muutettuna eikä työtuntien määränä. Nykyisten toimien tavoitteena on pystyä arvioimaan neljännesvuosittaiset työtunnit tarkemmin ja ottaa käyttöön menetelmiä, jotka ovat johdonmukaisempia muiden jäsenvaltioiden käyttämien menetelmien kanssa. Alustavia neljännesvuosittaisia indeksejä vuosilta 2003 ja 2004 ollaan parhaillaan laatimassa. Tšekki Indeksit on laadittu tiukasti säädösten mukaisesti. Täydellisen asetuksenmukaisuuden saavuttamiseksi on kuitenkin tarpeen laskea indeksi niin, ettei bonuksia oteta huomioon. Alustavia toimia on jo käynnistetty menestyksekkäästi. Uusi bonuksia koskeva muuttuja sisällytettiin yrityksiä koskevan raportin muuttujaluetteloon vuoden 2003 ensimmäisellä neljänneksellä. Tuloksia verrataan vastaaviin lukuihin, jotka saadaan vuosittaisesta työvoimakustannustutkimuksesta. Takautuvien tietojen laskeminen ennen vuoden 2003 ensimmäistä neljännestä ei ole mahdollista. Kreikka Työtunteja ja työvoimakustannuksia koskeva tiedonkeruu perustuu viitevuosien 2000–2004 osalta neljännesvuosittaiseen otantatutkimukseen, joka aloitetaan vuonna 2005. Vuosia 1996–1999 koskevat tiedot saatetaan ottaa hallinnollisista lähteistä (sosiaaliturvarahastot) käynnissä olevan tutkimuksen tuloksista riippuen. Espanja Aiemmat toimet voidaan esittää tiivistetysti seuraavasti: +++++ TABLE +++++ Ranska Myönnetystä poikkeuksesta huolimatta Ranska lähettää jo alustavia lukuja aina vuodelta 1996. Ranska on toteuttanut vuodesta 2003 lähtien asianmukaisia toimenpiteitä parantaakseen käsitteellisesti indeksejä; näihin toimenpiteisiin sisältyy metodologisia tutkimuksia, erityisten tietoteknisten välineiden kehittämistä sekä sopivimpien tietolähteiden tutkimista. Tietotekniset välineet olivat lokakuussa 2004 lähestulkoon käyttövalmiita. Irlanti Indeksit laaditaan osana uutta EHECS-tutkimusta (Earnings, Hours & Employment Costs), joka kattaa koko talouselämän. Projekti tämän uuden tutkimuksen toteuttamiseksi on käynnistetty. Tiedot kerätään aluksi vuoden 2004 viimeiseltä neljännekseltä rakennusalaa, tukku- ja vähittäismyyntiä sekä rahoituksen välitystä koskevista NACE:n pääluokista; tutkimuslomakkeet toimitetaan tammikuussa 2005. Muut NACE:n pääluokat C–O otetaan mukaan vähitellen. EHECS-tutkimus tehdään postitse, ja vastausten palauttamista sähköisessä muodossa kannustetaan voimakkaasti. Palautetuista lomakkeista tiedot kerätään skannaustekniikan avulla. Menetelmän vakiintumiseen asti Irlanti toimittaa vanhat indeksit. Näiden kahden aikasarjan yhdistämismenetelmästä ilmoitetaan myöhemmin. Kypros Maassa on toteutettu neljännesvuosittainen otantatutkimus työtunteja ja työvoimakustannuksia koskevien tietojen keräämiseksi; tutkimus perustuu henkilökohtaisiin haastatteluihin vähintään viiden työntekijän yrityksissä. Tutkimuksesta saadut kokemukset ovat melko myönteisiä tietojen laadun osalta. Se kuitenkin aiheutti yrityksille suuren vastausrasitteen ja osoittautui kalliiksi ja aikaavieväksi, mikä johti huomattaviin viiveisiin tietojen keruussa, käsittelyssä ja valmistelussa. Näistä syistä hallinnollisten lähteiden käyttö vaikuttaisi olevan nopeampi vaihtoehto, jolla myös pienennetään vastausrasitetta. Eri vaihtoehtoja tarkasteltaessa havaittiin, että paras käytettävissä oleva lähde on sosiaalivakuutuksista vastaavan ministeriön rekisteri. Koska erityisesti taloudellisen toiminnan luokittelussa ja epäsäännöllisten bonusten oikea-aikaisessa esittämisessä on edelleen ongelmia, Kyproksen tilastotoimisto on jo ryhtynyt korjaamaan näitä heikkouksia mahdollisuuksien mukaan. Ensimmäisiä tuloksia vuosilta 2000–2003 odotetaan vuoden 2004 loppuun mennessä. Takautuvien tietojen laskemiseen tähtäävää parasta tapaa tutkitaan parhaillaan. Latvia Latvian tiedot ovat asetuksen mukaiset. Ainoa poikkeus on se, että saatavilla ei ole takautuvia tietoja vuoteen 1996 asti osana päälähdettä (tehdyt työtunnit yksityissektorilla) eikä joitakin muita tietoja. Unkari Unkarin tilanne on pääosin oikeudellisten vaatimusten mukainen. Poikkeuksia ovat bonusten huomiotta jättäminen, koska bonuksia koskevia tietoja ei ole saatavilla ennen vuotta 2002. Indeksit perustuvat kuukausittaisiin lyhytaikaisiin tutkimuksiin, jotka kattavat kaikki yli 49 työntekijän yritykset ja 5–49 työntekijän yritykset edustavan otoksen perusteella (julkisyhteisöt on otettu huomioon täysimittaisesti vuodesta 1998), sekä vuosien 2000 ja 1996 työvoimakustannuskyselyyn. Lisäksi käytetään joitakin suhdelukuja, joilla arvioidaan muita tekijöitä kuin palkkoja, täydentämään ensisijaisista lähteistä saatuja tietoja. Ensimmäinen laaturaportti lähetettiin syyskuussa 2004. Puola Puolan ensimmäistä, toista ja kolmatta vuosineljännestä koskevat tiedot toimitetaan lainsäädännön vaatimusten mukaisesti 70 päivän kuluessa; neljännen vuosineljänneksen tiedot sen sijaan lähetetään enintään 120 päivää viitekauden jälkeen. Metatiedot on kerätty kansainvälisen valuuttarahaston IMF:n SDDS-formaatin mukaisesti. Tietoihin liittyvä laaturaportti on myös toimitettu. Portugali Portugalin indeksit perustuvat useisiin lähteisiin, joista tärkein on ”Índice de Custo do Trabalho” -tutkimus. Tutkimus laadittiin alun perin työvoimahintaindeksin kehittämistä ja toteuttamista varten, ja sitä on täytynyt mukauttaa indeksien vaatimusten mukaisesti. Täydentäviä tietolähteitä on tutkittu ja testattu. Tutkimukset ovat osoittaneet, että täytäntöönpano on asetuksen (EY) N:o 450/2003 mukaista. Slovenia Slovenian toimittamat tiedot ovat asetuksen mukaisia. Ainoa poikkeus koskee kausitasoitettuja ja työpäiväkorjattuja tietoja, jotka toimitetaan täysimittaisesti vuonna 2005. Suomi Siirtymäkauden aikana Suomi on toimittanut Eurostatille 70 päivän määräajassa indeksien aikasarjoja, jotka eivät ole täysin asetuksen mukaisia. Laadintamenetelmiä on nyttemmin päivitetty niin, että saadaan tuotettua asetuksen vaatimusten mukaisia yksityiskohtaisia ja laadukkaita tietoja, ja menetelmiä ryhdytään käyttämään vuoden 2005 alusta. Indeksi kattaa myös julkisen sektorin toiminnan. Yhdistynyt kuningaskunta Yhdistynyt kuningaskunta toimittaa tällä hetkellä väliaikaisia aikasarjoja, jotka eivät ole täysin asetuksen mukaisia. Uudet asetukseen perustuvat aikasarjat on kehitetty, ja ne julkaistaan ja toimitetaan säännöllisesti Eurostatille vuodesta 2005 alkaen. Vuoden 2004 loppuun mennessä Yhdistynyt kuningaskunta odottaa saavansa asetuksen mukaiset yhtenäiset takautuvat aikasarjat, jotka ulottuvat vuoden 2000 ensimmäiseen neljännekseen. Nämä yhdistetään nykyisiin väliaikaisiin aikasarjoihin, jotta saadaan takautuvat aikasarjat vuoden 1996 ensimmäiseen neljännekseen asti.